FILMSKAPER: Tomas Evjen var en markant person i kulturlivet i Bodø og var involvert i nasjonale film- og TV-suksesser. Foto: PRIVAT

«Død snø»-produsent død

(VG Nett) Tomas Evjen, en av produsentene bak filmen «Død snø» og TV-serien «Himmelblå», er funnet død.

Oppdatert 11. september 2012

Artikkelen er over åtte år gammel

39-åringen som har jobbet i mediebransjen siden han var 12 år, ble funnet død på kontoret sitt i Bodø tirsdag. Ifølge Avisa Nordland foreligger det ingen dødsårsak, men det antas at han døde en naturlig død.

- Han var en høyt respektert filmprodusent og et kulturelt kraftsenter, og etterlater seg et stort tomrom hos veldig mange mennesker. Han vil bli dypt savnet, skriver kollegene Trond Eliassen og Geir Are Jensen i en pressemelding.

Evjen var daglig leder i Mediegården, som er deleid av selskapet han startet i 2002, News On Request AS. Selskapet samproduserte TV-serien «Himmelblå» med NRK, og hadde produsentansvar for filmen «Død snø».

PRODUSENT: Tomas Evjen var blant produsentene på «Død snø». Her en scene fra filmen. Foto: EUFORIA FILM

«Død snø» ble nominert til Amanda, vant en publikumspris på filmfestivalen Toronto After Dark, og er en av tidenes mest solgte norske filmer i utlandet.

News On Request har også produsert musikkvideoene til låtene «Æ vil bare dans» og «Du e fri» med Sirkus Eliassen.

SUKSESSERIE: Evjen var også involvert som medprodusent på «Himmelblå». Her en scene med Roy (Hallvard Holmen) og Marit (Line Verndal). Foto: Liv Ask/NRK

Evjen var leder for Produsentforeningen Nord-Norge, og var også produsent og fotograf på flere kortfilmer og en dokumentar.

Han begynte å jobbe i Radio Saltdal da han var 12 år gammel, og har blant annet jobbet i Se og Hør og

Nordlandsposten. Evjen ble redaktør og daglig leder i Saltenposten da han var 23 år gammel. Han etterlater seg to døtre.

Publisert: 11.09.12 kl. 19:00 Oppdatert: 11.09.12 kl. 20:40

Les også

Mer om Film